Sa'di fra Shiraz
Sa'di fra Shiraz var en persisk digter og en af de mest betydende skikkelser i den klassiske persiske poesi.
Sa'di levede i en periode, hvor mongolernes angreb bragte uro og ødelæggelse med sig, og han tilbragte den første del af sit liv med rejser og studier uden for Iran. Med erfaringerne fra udlændigheden vendte Sa'di tilbage til Shiraz, hvor han begyndte sin digterkarriere under herskeren Abu Bakr ibn Sa'd (d. 1260), og hvorfra digterens pennenavn nok stammer.
Hovedværkerne er Bustân (1257, Haven) og Golestân (1258, Rosenhaven). Det første er på vers, og indholdet er overvejende etisk-moralsk, mens sidstnævnte består af prosaanekdoter lejlighedsvis afbrudt af mindre vers. Begge gennemtrænges af en etisk humanisme, en til tider kras realisme og en fin formsans. Især i Iran er også Sa'dis erotiske og romantiske ghazaler elsket.


Sa'di er oversat til mange europæiske sprog, og hans 
Bustân
findes i en god norsk oversættelse af Nina Zandjani.
